**Feljegyzés**

**a közterületek** **használatáról szóló 7/2011. (III. 31.) önkormányzati rendelet módosításához**

Székesfehérvár közigazgatási területén a közterületek használatának szabályait a közterületek használatáról szóló 7/2011. (III. 31.) önkormányzati rendelet (a továbbiakban: Alaprendelet) tartalmazza.

Az **Alaprendeletet az alábbi főbb pontban szükséges módosítani:**

A SARS-CoV-2 koronavírus világjárvány terjedése miatt a vendéglátó üzletek 2020 tavaszától csak jelentős korlátozások mellett működhettek, illetve kénytelenek voltak tevékenységüket szüneteltetni. A járvány okozta hátrányos gazdasági hatások csökkentése érdekében a Közgyűlés a közterületek használatáról szóló 7/2011. (III.31.) önkormányzati rendelet módosításáról szóló 31/2020. (VIII.31.) önkormányzati rendelete alapján döntött úgy, hogy az év végéig biztosítja a használati díj nélküli közterülethasználat lehetőségét. Tekintettel arra, hogy a Kormány 2020. november 4. napjától ismét veszélyhelyzetet hirdetett, valamint további védelmi intézkedéseket vezetett be – amely megszűnésének időpontja azonban még bizonytalan – így, az intézkedések esetleges feloldása mellett is indokolt a vendéglátó üzletek részére bevezetett mentesség meghosszabbítása 2021. december 31. napjáig. Az Alaprendelet 12.-13.§-ai rendelkeznek a közterület-használat esetén a díjfizetési kötelezettségről. Az Alaprendelet 14.§ (1) bekezdése sorolja fel azokat az eseteket, amelyek fennállása mentességet biztosít a díjfizetési kötelezettség alól.

A Nemzeti Adó- és Vámhivatal – továbbiakban: NAV – 2020. december 29. napján tette közzé 2020/12. Adózási kérdés – A közterület-használati díj áfabeli megítélése című állásfoglalását, mely rögzíti, hogy a helyi önkormányzatok által a tulajdonukban álló közterület használatának meghatározott használó részére, meghatározott időtartamra, kérelemre, hatósági eljárásban, díj ellenében történő engedélyezése az általános forgalmi adóról szóló 2007. évi CXXVII. törvény – továbbiakban: Áfa tv. – 7. § (1) bekezdése szerinti közhatalmi tevékenységnek minősül, így az nem gazdasági tevékenység, és áfakötelezettséget nem keletkeztet. Az állásfoglalás szerinti értelmezést az adóhatóság 2021. január 1-jétől tekinti irányadónak. Az alábbi jogértelmezés alapján indokolt az Alaprendelet díjazására vonatkozó rendelkezéseinek (12.§), valamint a 3. mellékletének (Közterület – használati díjak) kiegészítése.

Székesfehérvár Megyei Jogú Város Polgármestereként rögzítem, miszerint

* 2020. november 4. napjától hatályban van a veszélyhelyzet kihirdetéséről szóló 478/2020. (XI.3.) Korm. rendelet, melyben a **Kormány** az élet- és vagyonbiztonságot veszélyeztető tömeges megbetegedést okozó SARS-CoV-2 koronavírus világjárvány következményeinek elhárítása, a magyar állampolgárok egészségének és életének megóvása érdekében **Magyarország egész területére veszélyhelyzetet hirdetett ki,**
* a katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdése szerint „Veszélyhelyzetben **a települési önkormányzat képviselő-testületének,** a fővárosi, megyei közgyűlésnek **feladat- és hatáskörét** **a polgármester,** illetve a főpolgármester, a megyei közgyűlés elnöke **gyakorolja.** Ennek keretében nem foglalhat állást önkormányzati intézmény átszervezéséről, megszüntetéséről, ellátási, szolgáltatási körzeteiről, ha a szolgáltatás a települést is érinti”.

A jogalkotásról szóló 2010. évi CXXX. törvény 17. §-a szerint a jogszabály előkészítőjének előzetes hatásvizsgálattal kell felmérnie a szabályozás várható következményeit, a 18. §-a szerint pedig a jogszabály előkészítője a jogszabály tervezetéhez indokolást csatol, amelyben bemutatja azokat a társadalmi, gazdasági, szakmai okokat és célokat, amelyek a javasolt szabályozást szükségessé teszik, továbbá ismerteti a jogi szabályozás várható hatásait és az indokolás közzétételére vonatkozó álláspontját.

**Előzetes hatásvizsgálat**

**I. Várható társadalmi hatások**

A jelenleg hatályos Alaprendelet szerint 2020. szeptember 1. napjától 2020. december 31. napjáig terjedő időszak alatt a vendéglátó üzletek (előkert, terasz) kitelepülésnek minősülő közterület-használata mentes a díjfizetési kötelezettség alól. A Kormány 2020. november 4. napjától ismét veszélyhelyzetet hirdetett, mely veszélyhelyzet jelenleg is fennáll. Emellett a Kormány további védelmi intézkedéseket vezetett be, amely a vendéglátó üzletek működését jelentősen korlátozza. Az Alaprendelet módosításával, és az így bevezetett mentesség meghosszabbításával a járvány okozta gazdasági hátrányok csökkenthetők, a veszélyhelyzetben hozott intézkedések esetleges feloldását követően is.

A NAV állásfoglalása alapján, az Alaprendelet módosításával a közterület használatért fizetendő díj mentes az ÁFA megfizetése alól, amely szintén a vendéglátó üzletek terheinek csökkenését eredményezi.

**II. Várható gazdasági, költségvetési hatások**

Az Alaprendelet módosításával a fizetendő közterület-használati díj ÁFA mentessé válik, melynek azonban Önkormányzat szempontjából közvetett a hatása, mivel nem az Önkormányzat szedi be a díjat.

**III. Várható környezeti és egészségi következmények**

Az Alaprendelet módosításának nincs várható környezeti és egészségi következménye.

**IV. Adminisztratív terheket befolyásoló hatások**

Az Alaprendelet módosítása több adminisztratív terhet nem ró az Önkormányzatra.

**V. A rendelet megalkotásának szükségessége, a jogalkotás elmaradásának várható következménye**

Az Alaprendeletet két okból szükséges módosítani: egyrészt a veszélyhelyzet során hozott védelmi intézkedések jelentős mértékben korlátozzák a vendéglátó üzletek működését, másrészt a közterület-használati díj a NAV állásfoglalása alapján ÁFA mentesnek minősül. A módosítással csökkenthetőek a járvány, és a védelmi intézkedések kapcsán kialakuló gazdasági hátrányok. A jogalkotás elmaradásának várható következménye, hogy a vendéglátó üzleteket üzemeltetők még nehezebb gazdasági helyzetbe kerülnének.

**VI. A rendelet alkalmazásához szükséges személyi, szervezeti, tárgyi és pénzügyi feltételek**

Az Alaprendelet alkalmazásához több személyi, szervezeti, tárgyi és pénzügyi forrás nem szükséges.

**Általános indokolás**

A SARS-CoV-2 koronavírus világjárvány terjedése miatt a vendéglátó üzletek 2020 tavaszától csak jelentős korlátozások mellett működhettek, illetve kénytelenek voltak tevékenységüket szüneteltetni. A járvány okozta hátrányos gazdasági hatások csökkentése érdekében a Közgyűlés úgy döntött, hogy az év végéig biztosítja a használati díj nélküli közterülethasználat lehetőségét, amelyet – tekintettel arra, hogy a Kormány 2020. november 4. napjától ismételten veszélyhelyzetet hirdetett ki – indokolt 2021. december 31. napjáig meghosszabbítani.

A NAV 2020. december 29. napján tette közzé állásfoglalását, mely rögzíti a helyi önkormányzat tulajdonában álló közterületek használatáért fizetendő díjak ÁFA mentességét. Ezt az állásfoglalást indokolt átvezetni az Alaprendeleten is.

**Részletes indokolás**

**Az 1. §-hoz**

Rögzíti, hogy az Alaprendelet 12.§-a kiegészül azzal a rendelkezéssel, miszerint a 3. mellékletben meghatározott díj az általános forgalmi adóról szóló 2007. évi CXXVII. törvény 7. § (1) bekezdése alapján mentes az általános forgalmi adó megfizetése alól.

**A 2. §-hoz**

Rögzíti, hogy a vendéglátó-üzletek (előkert, terasz) kitelepülésnek minősülő közterület-használata 2021. január 1. napjától 2021. december 31. napjáig terjedő időszak alatt mentes a díjfizetési kötelezettség alól.

**A 3. §-hoz**

Az Alaprendelet 3. melléklete kerül módosításra.

**A 4. §-hoz**

Hatályba léptető rendelkezést tartalmaz, továbbá arról rendelkezik, hogy a módosító rendelet rendelkezéseit 2021. január 1-től, továbbá a hatálybalépésekor folyamatban lévő ügyekben is alkalmazni kell.

A fentiek alapján került sor az Alaprendelet módosítására.

**dr. Cser-Palkovics András**

polgármester